**Firul timpului**

*Luca Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aştept şi azi ninsorile să vină,

Să-mi cadă peste gândurile toate...

Eu să te prind uşor de mână

Să trecem dincolo de noapte.

Să rupem firul timpului desculţ,

Să-l împărţim egal, la doi...

Să-i cerem vieţii doar un colţ

Dintr-o iubire scrisă de-amândoi.

Plâng vânturile care fug în zori

Şi trec prin părul toamnei despletit,

Aş vrea să regăsim aceleaşi flori,

Dar primăverile ne-au părăsit.

Când vrăbii zgribulite de uitare

Privesc ramuri stinghere fără frunze,

Noi rătăcim cu ochii-n depărtare

Şi-o lacrimă ne mângâie pe buze.

Nu cred că voi putea să mai şoptesc,

Cuvintele mi-au îngheţat nefericite.

De-ai spune tu firavul... ,,te iubesc!",

Azi am păși prin vara cea fierbinte.

Dar toamna pleacă-n nori de fum

Prin cerul sufletelor fără nume,

Eu am s-aştept iubirea pe un drum

Şi primii fulgi de nea de peste lume.